KLASA: UP/I-034-02/24-01/61

URBROJ: 711-02-02/07-2025-8

Zagreb, 25. veljače 2025.

**TONČI GLAVINA**

**ministar turizma i sporta**

**Predmet: TONČI GLAVINA,** **ministar turizma i sporta**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva te Nike Nodilo Lakoš, Ines Pavlačić i Ane Poljak, kao članova Povjerenstva, dana 25. veljače 2025. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je u odnosu na obveznika Tončija Glavinu po službenoj dužnosti otvorilo predmet pod gornjom oznakom temeljem novinarskog upita u vezi medijskog članka objavljenog dana 17. svibnja 2024. na portalu 24sata.hr, koji se odnosi na obveznikovo vlasništvo vile u Klisu i zaradu od iznajmljivanja iste, dok se u upitu navodi kako postoji mogućnost da imenovani obveznik, zbog predmetne vile koju iznajmljuje, na poziciji ministra donosi odluke koje idu u korist privatnih iznajmljivača. Isto tako, novinar pita je li isti obveznik već bio u mogućem sukobu interesa kao državni tajnik u Ministarstvu turizma, a na kojoj poziciji radi od 2017. godine te može li obveznik nastaviti s iznajmljivanjem svoje vile sada kada je ministar turizma i sporta.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu toga Zakona, dok je točkom 6. propisano da su obveznici toga Zakona i državni tajnici.

Uvidom u Registar obveznika i Registar imovinskih kartica, koje ustrojava i vodi Povjerenstvo, utvrđeno je da je Tonči Glavina profesionalno obnašao dužnost državnog tajnika u Ministarstvu turizma u mandatu od 27. srpnja 2017. do 24. rujna 2020. te u Ministarstvu turizma i sporta u mandatu od 24. rujna 2020. do 17. svibnja 2024., a da u mandatu od 17. svibnja 2024. profesionalno obnaša dužnost ministra turizma i sporta, pa je povodom obnašanja navedenih dužnosti Tonči Glavina bio, odnosno jest obveznik Zakona o sprječavanju sukoba interesa te je stoga u obvezi postupati sukladno odredbama toga Zakona.

Povjerenstvo je u svrhu utvrđivanja činjenica i okolnosti u ovom predmetu dopisom KLASA: UP/I-034-02/24-01/61, URBROJ: 711-02-01/07-2024-03 od 4. studenoga 2024. zatražilo od Ministarstva turizma i sporta opis poslova i djelokrug rada Tončija Glavine kao državnog tajnika u Ministarstvu turizma, odnosno Ministarstvu turizma i sporta od 27. srpnja 2017. do 17. svibnja 2024., uz traženje podatka o tome u kojoj je upravi Ministarstva imenovani radio kao državni tajnik u navedenom razdoblju, kao i podatak o tome je li Tonči Glavina, u svojstvu državnog tajnika u Ministarstvu, sudjelovao u donošenju odluka koje se odnose na privatne iznajmljivače u turizmu.

Ministarstvo turizma i sporta se na navedeno traženje Povjerenstva, putem glavne tajnice Ministarstva, očitovalo dopisom KLASA: 080-01/24-03/1, URBROJ: 529-02/1-24-2 od 20. studenoga 2024., a u kojem je navedeno da je Tonči Glavina rješenjem Vlade Republike Hrvatske dana 27. srpnja 2017. imenovan državnim tajnikom u Ministarstvu turizma, dok je odlukom tadašnjeg ministra Garija Cappellija od 15. rujna 2017. imenovani obveznik ovlašten za potpisivanje akata iz djelokruga Ministarstva turizma, uz tadašnjeg državnog tajnika Frana Matušića, a sve u skladu s člankom 40. Zakona o sustavu državne uprave („Narodne novine“, broj 150/11., 12/13. – Odluka Ustavnog suda Republike Hrvatske, 93/16. i 104/16.). Temeljem spomenute Odluke, a u okviru danih ovlasti, državni tajnik Tonči Glavina je obavljao poslove iz nadležnosti Uprave za konkurentnost turističke destinacije te Uprave za pravne poslove i standarde, uz pomoćnice ministra Snježanu Brzica i Moniku Udovičić, a koji su poslovi utvrđeni člancima 52. i 63. Uredbe o unutarnjem ustrojstvu Ministarstva turizma („Narodne novine“, broj 96/17. i 79/19.).

Dalje se navodi da je pripajanjem Ministarstva turizma i Središnjega državnog ureda za šport ustrojeno Ministarstvo turizma i sporta na čelu s ministricom Nikolinom Brnjac, koje je započelo s radom 23. srpnja 2020. godine. Odlukom tadašnje ministrice turizma i sporta Nikoline Brnjac od 31. srpnja 2020., državni tajnik Tonči Glavina bio je ovlašten za potpisivanje akata i sklapanje pravnih poslova iz djelokruga Uprave za konkurentnost turističke destinacije te Uprave za pravne poslove i standarde. Rješenjem Vlade Republike Hrvatske od 24. rujna 2020. Tonči Glavina je razriješen dužnosti državnog tajnika u Ministarstvu turizma te je rješenjem Vlade Republike Hrvatske od 24. rujna 2020. imenovan državnim tajnikom u Ministarstvu turizma i sporta. Odlukom tadašnje ministrice turizma i sporta od 1. listopada 2020., državni tajnik Tonči Glavina bio je ovlašten za potpisivanje akata i sklapanje pravnih poslova iz djelokruga Uprave za strateško planiranje, digitalizaciju i EU fondove te Uprave za razvoj poduzetništva, investicije i konkurentnost turističkog gospodarstva, sukladno člancima 12. i 42. Uredbe o unutarnjem ustrojstvu Ministarstva turizma i sporta („Narodne novine“, broj 97/20.). Rješenjem Vlade Republike Hrvatske od 16. svibnja 2024., imenovani je obveznik razriješen dužnosti državnog tajnika u Ministarstvu turizma i sporta radi odlaska na novu dužnost te je rješenjem Vlade Republike Hrvatske od 17. svibnja 2024. isti imenovan ministrom turizma i sporta.

Zaključno se navodi da Tonči Glavina, u razdoblju obavljanja dužnosti državnog tajnika u Ministarstvu turizma odnosno Ministarstvu turizma i sporta, nije sudjelovao u donošenju akata koji se odnose na privatne iznajmljivače u turizmu. Uz navedeno, ukazuje se da u razdoblju od 2017. do 2020., a koje razdoblje uključuje mandat obveznika kao državnog tajnika u tadašnjem Ministarstvu turizma, izmjene propisa iz područja turizma nisu obuhvaćale područje koje se odnosi na privatne iznajmljivače, već su bile usmjerene na definiranje nadležnosti državnih tijela i drugih pravnih osoba u turizmu.

O navedenom je Povjerenstvu dostavljena i pripadajuća dokumentacija, iz koje je utvrđeno kako slijedi.

Uvidom u rješenje Vlade Republike Hrvatske KLASA: 080-02/17-01/339, URBROJ: 5030115/1-17-02 od 27. srpnja 2017. utvrđeno je da je tim rješenjem Tonči Glavina imenovan državnim tajnikom u Ministarstvu turizma, dok je uvidom u odluku Ministarstva turizma o ovlastima za potpisivanje akata i upravljanje radom upravnim organizacijama KLASA: 080-08/17-03/6, URBROJ: 529-01-17-1 od 15. rujna 2017. utvrđeno da se tom odlukom državni tajnici Frano Matušić i Tonči Glavina, uz pomoćnike ministra, ovlašćuju za upravljanje radom upravnim organizacijama u sastavu Ministarstva turizma i potpisivanje akata iz djelokruga Ministarstva turizma, osim akata koji se upućuju Predsjedniku Republike Hrvatske, Hrvatskom saboru, Vladi Republike Hrvatske, Ustavnom sudu Republike Hrvatske, Vrhovnom sudu Republike Hrvatske i drugim sudovima te čelnicima međunarodnih organizacija i institucija, i to državni tajnici Frano Matušić i Tonči Glavina za potpisivanje akata iz djelokruga Ministarstva turizma.

Člankom 40. stavkom 1. Zakona o sustavu državne uprave („Narodne novine“, broj 150/11., 12/13., 93/16., 104/16.) propisano je da ministar može imati jednog ili više državnih tajnika koje na prijedlog predsjednika Vlade imenuje Vlada Republike Hrvatske. Stavkom 2. propisano je da državni tajnik za svoj rad odgovara ministru i Vladi, dok je stavkom 3. propisano da državni tajnik provodi utvrđenu politiku Vlade u jednom ili više upravnih područja za koje je nadležan, sukladno nalozima ministra.

Naime, Povjerenstvo je uvidom u odluku Ministarstva turizma i sporta KLASA: 080-08/20-01/3, URBROJ: 529-02-02-02/1-20-1 od 31. srpnja 2020. utvrdilo da je tom odlukom državni tajnik Tonči Glavina ovlašten za potpisivanje akata i sklapanje pravnih poslova iz djelokruga Uprave za konkurentnost turističke destinacije sukladno članku 52. stavku 1. spomenute Uredbe te iz djelokruga Uprave za pravne poslove i standarde sukladno članku 63. stavku 1. te Uredbe, kao i naloga za isplatu iz djelokruga tih uprava, a koji proizlaze iz već potpisanih akata odnosno sklopljenih poslova.

Uvidom u rješenje Vlade Republike Hrvatske KLASA: UP/I 080-02/20-02/107, URBROJ: 50301-15/07-20-04 od 24. rujna 2020. utvrđeno je da je tim rješenjem Tonči Glavina razriješen dužnosti državnog tajnika u Ministarstvu turizma, dok je uvidom u rješenje Vlade Republike Hrvatske KLASA: UP/I 080-02/20-01/164, URBROJ: 50301-15/07-20-02 od 24. rujna 2020. utvrđeno da je tim rješenjem Tonči Glavina imenovan državnim tajnikom u Ministarstvu turizma i sporta.

Povjerenstvo je uvidom u odluku Ministarstva turizma i sporta KLASA: 080-08/20-01/7, URBROJ: 529-02-02-02/3-20-1 od 1. listopada 2020. utvrdilo da je tom odlukom državni tajnik Tonči Glavina ovlašten za potpisivanje akata i sklapanje pravnih poslova iz djelokruga Uprave za strateško planiranje, digitalizaciju i EU fondove te Uprave za razvoj poduzetništva, investicije i konkurentnost turističkog gospodarstva, kao i naloga za isplatu iz djelokruga navedenih uprava, a koji proizlaze iz već potpisanih akata odnosno sklopljenih poslova.

Člankom 12. stavkom 1. Uredbe o unutarnjem ustrojstvu Ministarstva turizma i sporta („Narodne novine“, broj 97/20.) propisan je djelokrug Uprave za strateško planiranje, digitalizaciju i EU fondove, dok je odredbom članka 42. te Uredbe propisan djelokrug Uprave za razvoj poduzetništva, investicije i konkurentnost turističkoga gospodarstva.

Uvidom u rješenje Vlade Republike Hrvatske KLASA: UP/I 080-02/24-02/16, URBROJ: 50301-15/07-24-01 od 16. svibnja 2021. utvrđeno je da je tim rješenjem Tonči Glavina razriješen dužnosti državnog tajnika u Ministarstvu turizma i sporta radi odlaska na novu dužnost, dok je uvidom u rješenje Vlade Republike Hrvatske KLASA: 080-02/24-01/88, URBROJ: 50301-15/07-24-01 od 17. svibnja 2024. utvrđeno da je tim rješenjem Tonči Glavina imenovan ministrom turizma i sporta.

Nastavno na zaprimljeni dopis Ministarstva turizma i sporta od 20. studenoga 2024. te dostavljenu dokumentaciju, Povjerenstvo je dopisom KLASA: UP/I-034-02/24-01/61, URBROJ: 711-02-02/07-2025-05 od 13. siječnja 2025. od navedenog Ministarstva zatražilo podatak o tome je li Tonči Glavina, u svojstvu ministra u tom Ministarstvu, sudjelovao u donošenju odluka koje se odnose na privatne iznajmljivače u turizmu.

Ministarstvo turizma i sporta se na navedeno traženje Povjerenstva, putem glavne tajnice Ministarstva, očitovalo dopisom KLASA: 080-01/24-03/1, URBROJ: 529-02/1-25-4 od 29. siječnja 2025., a u kojem je navedeno da je Tonči Glavina rješenjem Vlade Republike Hrvatske od 17. svibnja 2024. imenovan ministrom turizma i sporta te je sukladno odredbama Zakona o sprječavanju sukoba interesa („Narodne novine“, broj 143/21. i 36/24.) određen obveznikom, budući da kao član Vlade Republike Hrvatske obnaša javnu dužnost. Navodi se da je odredbama toga Zakona propisano da u obnašanju javne dužnosti obveznici ne smiju svoj privatni interes stavljati ispred javnog interesa kako se ne bi doveli u potencijalni ili stvarni sukob interesa, odnosno na drugi način koristiti položaj kako bi utjecajem na odluke javne vlasti ili osoba koje su u njima zaposlene postigle osobni probitak ili probitak povezane osobe, neku povlasticu ili pravo ili pak na drugi način interesno pogodovali sebi ili drugoj povezanoj osobi. Nadalje, budući da kao čelnik tijela državne uprave, odnosno kao ministar turizma i sporta, Tonči Glavina u svom radu provodi utvrđenu politiku Vlade Republike Hrvatske sukladno njezinom Programu za mandatno razdoblje 2024. - 2028., resornim Nacionalnim planovima i strateškim aktima, a sve s ciljem razvoja hrvatskog turizma i promicanjem njegovoga održivog razvoja, to svakodnevni poslovi čelnika tijela uključuju i donošenja odluka koje se odnose na razvoj turističkih politika i unaprjeđenja zakonodavnog okvira u funkciji rasta investicija i konkurentnosti hrvatskog turizma. Upravo u dijelu Programa Vlade za mandatno razdoblje 2024. - 2028. godine Makroekonomska i fiskalna kretanja i izgledi, koji se odnosi na turizam, provodi se reforma s ciljem pozicioniranja obiteljskog smještaja kao dodane vrijednosti hrvatskog turizma i omogućavanja sustavnog ulaganja u poboljšanje kvalitete i brendiranje smještaja kod domaćina te daljnja decentralizacija upravljanja destinacijama na temelju transparentnih pokazatelja.

Nadalje, navodi se da se u okviru reforme stambene politike te ostvarenja cilja – Dostupno stanovanje provode izmjene zakona koje definiraju iznajmljivača te uvjete za obavljanje ugostiteljske djelatnosti i pružanje usluga iznajmljivanja smještaja turistima u višestambenim i stambeno-poslovnim zgradama. Zakonom o ugostiteljskoj djelatnosti („Narodne novine“, broj 85/15., 121/16., 99/18., 25/19., 98/19., 32/20., 42/20., 126/21. i 152/24.), kojeg je nositelj Ministarstvo turizma i sporta, reguliran je pojam iznajmljivača kao državljanina Republike Hrvatske te državljanina članica Europskoga gospodarskog prostora i Švicarske Konfederacije koji pruža ugostiteljske usluge u domaćinstvu te se uvođenjem pojma domaćina jasnije pozicionirao obiteljski smještaj kao dodana vrijednost hrvatskog turizma.

Dalje se navodi da prava i obveze prethodno definiranih iznajmljivača nisu regulirana samo Zakonom o ugostiteljskoj djelatnosti, već i:

- Zakonom o porezu na dohodak („Narodne novine“, broj 115/16., 106/18., 121/19., 32/20., 138/20., 151/22, 114/23 i 152/24.) kojim je propisana visina paušalnih razreda za iznajmljivače sukladno Indeksu turističke razvijenosti koji se plaćaju kvartalno, a o čemu odlučuju predstavnička tijela jedinica lokalne i područne (regionalne) samouprave svojom odlukom (nositelj toga Zakona je Ministarstvo financija);

- Zakonom o porezu na dodanu vrijednost („Narodne novine“, broj 35/24. i 152/24.) u slučaju da prihod iznajmljivača od djelatnosti pređe zakonom utvrđeni prag dohotka (nositelj toga Zakona je Ministarstvo financija);

- Zakonom o lokalnim porezima („Narodne novine“, broj 114/23. i 152/24.) koji propisuje porez na imovinu sukladno odluci predstavničkog tijela jedinice lokalne i područne (regionalne) samouprave (nositelj toga Zakona je Ministarstvo financija);

- Zakonom o upravljanju i održavanju zgrada („Narodne novine“, broj 152/24.) kojim se određuje obveza suvlasnicima za pribavljanje pisane suglasnosti za obavljanje ugostiteljske djelatnosti odnosno pružanja ugostiteljskih usluga u objektima koji se nalaze u višestambenoj i stambeno-poslovnoj zgradi (nositelj toga Zakona je Ministarstvo prostornoga uređenja, graditeljstva i državne imovine).

Navedeno je da ti propisi, koji su stupili na snagu 1. siječnja 2025. sukladno Programu Vlade Republike Hrvatske, imaju za cilj dovesti do smanjenja neravnoteže na tržištu nekretnina te ujednačavanja poreznog opterećenja između dugoročnog i kratkoročnog najma, osiguravanja priuštivog stanovanja te razvijanja turizma u smjeru održivosti.

Nadalje se ističe da sve gore navedene zakonske izmjene, koje su usvojene za mandata ministra Tončija Glavine, ni na koji način ne utječu na njegov status iznajmljivača s obzirom da je on kao iznajmljivač u sustavu poreza na dohodak i poreza na dodanu vrijednost, a koji podrazumijeva vođenje knjigovodstva od strane ovlaštenog knjigovođe te plaćanje poreza na dohodak (20-30% ovisno o iznosu) i PDV-a (od 13% u turizmu) sukladno ostvarenim prihodima, a u spomenuta davanja ulazi obveza plaćanja i dodatnih doprinosa sukladno naprijed navedenim zakonima kojih je nositelj Ministarstvo financija. Sve prethodno navedeno je prikazano u dosadašnjim imovinskim karticama obveznika Tončija Glavine. Dakle, navedeno je da ministar nije obveznik plaćanja paušalnog poreza po krevetu, nego ostvaruje prihod od imovine, sukladno kojoj činjenici je obveznik poreza na dohodak i u sustavu je poreza na dodanu vrijednost.

Zaključno se navodi da je u tom smislu Tonči Glavina, na funkciji ministra turizma i sporta, dionik u provedbi utvrđene politike Vlade Republike Hrvatske kroz uključenost u stvaranju zakonodavnog okvira iz područja turizma, s ciljem razvoja hrvatskog turizma i promicanjem njegovoga održivog razvoja, dok su odluke kojim se privatnim iznajmljivačima u turizmu utvrđuju obveze iz poreznog sustava i stambene politike u nadležnosti drugih državnih tijela te tijela jedinice lokalne i područne (regionalne) samouprave.

U odnosu na podnesene imovinske kartice obveznika Tončija Glavine, Povjerenstvo je uvidom u Registar imovinskih kartica utvrdilo da je imenovani obveznik u prvoj imovinskoj kartici, podnesenoj 12. rujna 2017. povodom stupanja na dužnost državnog tajnika u Ministarstvu turizma, u dijelu imovinske kartice „Podatci o nekretninama“, prijavio, između ostaloga, i građevinsko zemljište u katastarskoj općini Klis, i to kao osobno vlasništvo stečeno darovnim ugovorom. U imovinskoj kartici podnesenoj dana 10. veljače 2020. povodom promjene podataka, obveznik je prvi puta napomenuo da je dana 17. rujna 2019. prijavljen početak građenja stambenog objekta (kuća) na građevinskom zemljištu u Klisu sukladno građevinskoj dozvoli iz 2017. godine.

Nadalje, obveznik je u imovinskoj kartici podnesenoj dana 29. prosinca 2021. povodom godišnje obveze podnošenja za 2021. godinu prijavio vlasništvo kuće s okućnicom u k.o. Klis, uz napomenu da je ista izgrađena na građevinskom zemljištu navedenom u prethodnim imovinskim karticama i da je dana 21. srpnja 2021. kategorizirana kao kuća za odmor s pet zvjezdica te se kao takva nudi na turističkom tržištu i ostvaruje prihode.

Nakon navedenih činjeničnih utvrđenja te prethodno navedenih odredbi Uredbe o unutarnjem ustrojstvu Ministarstva turizma i Uredbe o unutarnjem ustrojstvu Ministarstva turizma i sporta, Povjerenstvo navodi da je člankom 2. stavkom 1. ZSSI-a propisano da obveznici u obnašanju javne dužnosti ne smiju svoj privatni interes stavljati ispred javnog interesa, dok je stavkom 2. tog članka propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. podstavkom 8. ZSSI-a je propisano da pojam privatni interes, u smislu toga Zakona, obuhvaća imovinsku i neimovinsku korist obveznika i povezanih osoba, dok je odredbom članka 6. stavka 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, a stavkom 2. je propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost, dok je stavkom 4. propisano da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Člankom 7. točkom c) ZSSI-a propisano je da je obveznicima toga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti, dok je točkom i) zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Povjerenstvo je iz pribavljene dokumentacije i podataka u spisu utvrdilo da je obveznik Tonči Glavina, za vrijeme obnašanja dužnosti državnog tajnika u Ministarstvu turizma, odnosno Ministarstvu turizma i sporta, odlukom od 15. rujna 2017. bio ovlašten za potpisivanje akata iz djelokruga Ministarstva turizma u okviru koje je ovlasti obavljao poslove iz nadležnosti Uprave za konkurentnost turističke destinacije te Uprave za pravne poslove i standarde, a čije su nadležnosti propisane ranije navedenim člankom 52. i 63. Uredbe o unutarnjem ustrojstvu Ministarstva turizma, dok je odlukom od 31. srpnja 2020. imenovani obveznik kao državni tajnik bio ovlašten za potpisivanje akata i sklapanje pravnih poslova iz djelokruga navedenih uprava Ministarstva turizma i sporta.

Isto tako, Povjerenstvo je utvrdilo da je obveznik Tonči Glavina odlukom od 1. listopada 2020. bio ovlašten za potpisivanje akata i sklapanje pravnih poslova iz djelokruga Uprave za strateško planiranje, digitalizaciju i EU fondove te Uprave za razvoj poduzetništva, investicije i konkurentnost turističkog gospodarstva, a čije su nadležnosti propisane ranije navedenim člankom 12. i 42. Uredbe o unutarnjem ustrojstvu Ministarstva turizma i sporta.

Povjerenstvo je uvidom u dopis Ministarstva turizma i sporta od 20. studenoga 2024. utvrdilo da Tonči Glavina, u razdoblju obnašanja dužnosti državnog tajnika u Ministarstvu turizma odnosno Ministarstvu turizma i sporta, nije sudjelovao u donošenju akata koji se odnose na privatne iznajmljivače u turizmu, a u razdoblju od 2017. do 2020. godine, koje uključuju mandat državnog tajnika Tončija Glavine u tadašnjem Ministarstvu turizma, izmjene propisa iz područja turizma nisu obuhvaćale područje koje se odnosi na privatne iznajmljivače, već su bile usmjerene na definiranje nadležnosti državnih tijela i drugih pravnih osoba u turizmu.

Nadalje, uvidom u dopis Ministarstva turizma i sporta od 29. siječnja 2025. utvrđeno je da obveznik Tonči Glavina, kao ministar turizma i sporta, u svom radu provodi utvrđenu politiku Vlade Republike Hrvatske sukladno njezinom Programu za mandatno razdoblje 2024. – 2028. te resornim Nacionalnim planovima i strateškim aktima, a s ciljem razvoja hrvatskog turizma i promicanjem njegovoga održivog razvoja, a svakodnevni poslovi ministra uključuju i donošenje odluka koje se odnose na razvoj turističkih politika i unaprjeđenja zakonodavnog okvira u funkciji rasta investicija i konkurentnosti hrvatskog turizma. Utvrđeno je da se s ciljem pozicioniranja obiteljskog smještaja kao dodane vrijednosti hrvatskog turizma, omogućavanja sustavnog ulaganja u poboljšanje kvalitete i brendiranja smještaja kod domaćina te daljnje decentralizacije upravljanja destinacijama na temelju transparentnih pokazatelja provode reforme u dijelu Programa Vlade Republike Hrvatske za mandatno razdoblje 2024. – 2028. Makroekonomska i fiskalna kretanja i izgledi, a u okviru reforme stambene politike provode se izmjene zakona koji definiraju iznajmljivača i uvjete za obavljanje ugostiteljske djelatnosti te pružanje usluga iznajmljivanja smještaja turistima u višestambenim i stambeno-poslovnim zgradama (Zakon o ugostiteljskoj djelatnosti, Zakon o porezu na dohodak, Zakon o porezu na dodanu vrijednost, Zakon o lokalnim porezima, Zakon o upravljanju i održavanju zgrada). Navedeni propisi, koji su stupili na snagu 1. siječnja 2025., imaju za cilj smanjenje neravnoteže na tržištu nekretnina te ujednačavanje poreznog opterećenja između dugoročnog i kratkoročnog najma, osiguravanje priuštivog stanovanja te razvijanje turizma u smjeru održivosti.

Povjerenstvo je utvrdilo, a obzirom na navode Ministarstva turizma i sporta iz predmetnog dopisa od 29. siječnja 2025., da navedene zakonske izmjene, usvojene za mandata ministra Tončija Glavine, ne utječu na njegov status iznajmljivača s obzirom da je isti kao iznajmljivač u sustavu poreza na dohodak i poreza na dodanu vrijednost, a uz koja davanja postoji obveza plaćanja i dodatnih doprinosa sukladno ranije pobrojanim zakonima kojih je nositelj Ministarstvo financija.

Stoga je utvrđeno, a kako to navodi i Ministarstvo turizma i sporta u predmetnom dopisu od 29. siječnja 2025., da je obveznik Tonči Glavina, kao ministar turizma i sporta, dionik u provedbi utvrđene politike Vlade Republike Hrvatske kroz uključenost u stvaranje zakonodavnog okvira iz područja turizma s ciljem razvoja hrvatskog turizma i promicanjem njegovoga održivog razvoja, dok su odluke kojim se privatnim iznajmljivačima u turizmu utvrđuju obveze iz poreznog sustava i stambene politike u nadležnosti drugih državnih tijela i tijela jedinica lokalne i područne (regionalne) samouprave.

Slijedom navedenog, Povjerenstvo je utvrdilo da postupanjem obveznika Tončija Glavine, u razdoblju obnašanja dužnosti državnog tajnika u Ministarstvu turizma odnosno Ministarstvu turizma i sporta te dužnosti ministra turizma i sporta, u ovom konkretnom slučaju nije došlo do povrede odredbi ZSSI-a te stoga nisu ispunjene pretpostavke za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl.iur.

Dostaviti:

1. Obveznik Tonči Glavina, osobnom dostavom
2. Objava na mrežnim stranicama Povjerenstva
3. Pismohrana